উল্লেখ্য, বিগত ৩রা জুন ঢাকা মহানগর উত্তর শাখার ২৬টি থানা ও ৫৮টি ওয়ার্ড কমিটির গঠনের পর অসন্তোষ দেখা দেয়। কমিটি গঠনে ব্যাপক অনিয়মের অভিযোগ এনে ৬৫ সদস্য বিশিষ্ট মহানগর নেতাদের ৩২জন একজোট হয়ে লিখিতভাবে প্রতিবাদ জানান। পরবর্তীতে বিএনপি মহাসচিবের সঙ্গে ৬ দফা বৈঠক ছাড়াও দলের স্থায়ী কমিটির সদস্যদের সুনির্দিষ্ট অভিযোগ অবহিত করে দলীয়ভাবে তা সমাধানের অনুরোধ জানান। কিন্তু দীর্ঘ দেড় মাসেও দলের তরফে কার্যকর কোন উদ্যোগ না আসায় মহাসচিবের কাছে দ্বিতীয়বারের মতো চিঠি দিয়েছেন মহানগর নেতারা। চিঠিতে তারা মহাসচিবকে বলেন, বিগত ১৭ই জুন একটি চিঠির মাধ্যমে আমরা ঢাকা মহানগর উত্তর বিএনপির থানা ও ওয়ার্ড কমিটিগুলো গঠনের ক্ষেত্রে যে নজিরবিহীন অনিয়ম হয়েছে তা সবিস্তারে জানিয়েছিলাম। আমাদের দাবি ও পর্যবেক্ষণগুলো সুনির্দিষ্টভাবে তুলে ধরে দলীয় গঠনতন্ত্রের আলোকে নতুন কমিটি গঠনের প্রয়োজনীয়তার কথা তুলে ধরেছিলাম। চিঠিটি গ্রহণ করে সেদিন আপনি (মহাসচিব) আমাদের কাছে এমএ কাইয়ুম ও আহসান উল্লাহ হাসান ঘোষিত কমিটিগুলোর সকল অভিযোগ ও অনিয়ম লিখিতভাবে জমা দেয়ার নির্দেশ দিয়েছিলেন।